எங்கள் வீட்டுக்குப் பின்னாடிதான் கத்திக் கொண்டிருந்தார். அவசரமாக ஓடிச் சென்ற போது கீழே விழுந்திருந்தார். தெருவிலேயே ஒன்றிரண்டு பேர்கள்தான் இருந்தார்கள். அவர்களும் அந்த மனிதருக்கு அருகில் வரவில்லை. இறுக்கத்தோடு வேடிக்கை பார்த்துக் கொண்டிருந்தார்கள். அப்பொழுது அந்த மனிதரிடம் துடிப்பு முழுமையாக அடங்கியிருந்தது. ஆனாலும் ரத்தம் வெளியேறிக் கொண்டிருந்தது. குப்புற விழுந்திருந்தார். பாதி முகம் மட்டும் தெரிந்தது. அவர் யாரென்று அடையாளம் கண்டுபிடிக்க முடியவில்லை. ஏழரை மணி என்பதால் இருள் படிந்திருந்தது. ஆனால் என்ன நடந்தது என்பது தெரிந்துவிட்டது. அவர் தனது பைக்கில் வந்திருக்கிறார். நான்கு பேர்கள் பாதையை மறித்திருக்கிறார்கள். முகவரி கேட்கிறார்கள் என்று நினைத்தாரோ என்னவோ பைக்கை நிறுத்தியிருக்கிறார். அவர்கள் ஆயுதங்களை வெளியே எடுக்கவும் அவருக்கு புரிந்துவிட்டது. சுதாரித்துக் கொண்டவர் பைக்கை விட்டுவிட்டு ஓடி வந்திருக்கிறார். அவர் பைக்கை விட்டு இறங்கியவுடனேயே முதல் வெட்டு விழுந்திருக்கிறது. அதில் இரண்டு விரல்கள் துண்டிக்கப்பட்டு அங்கேயே விழுந்து கிடந்தன. அப்பொழுதும் அவர்களிடமிருந்து தப்பித்தவர் கதறிக் கொண்டு ஓடி வரவும்தான் நாய்கள் குரைத்திருக்கின்றன.